b"\n_START_ARTICLE_\nAnna Winlock\n_START_SECTION_\nVida\n_START_PARAGRAPH_\nAnna Winlock assist\xc3\xad a Cambridge, on estudi\xc3\xa0 grec cl\xc3\xa0ssic i matem\xc3\xa0tiques i, influ\xc3\xafda pel seu pare, s'inici\xc3\xa0 en el m\xc3\xb3n de l'astronomia. Les seves acurades observacions i c\xc3\xa0lculs li permeteren entrar al Harvard College Observatory (essent la primera dona a sou d'aquesta instituci\xc3\xb3). Amb el seu salari mantenia tota la seva fam\xc3\xadlia (mare i quatre germans petits), ja que el seu pare es va morir just quan ella va acabar els seus estudis. Gr\xc3\xa0cies a la qualitat de la seva feina, l'observatori aviat va contractar m\xc3\xa9s dones, generant una forta pol\xc3\xa8mica perqu\xc3\xa8 cobraven molt menys que els seus companys homes. Va continuar a la mateixa feina fins que va morir als 47 anys.\n_START_SECTION_\nAportacions\n_START_PARAGRAPH_\nLes seves principals aportacions relacionaven matem\xc3\xa0tiques i astronomia. Amb els seus c\xc3\xa0lculs, va poder reduir les observacions necess\xc3\xa0ries. Col\xc2\xb7labor\xc3\xa0 al llarg de dues d\xc3\xa8cades en l'addici\xc3\xb3 de cossos a l'Astronomische Gesellschaft Katalog (particularment dins l'anomenat Cercle de Cambridge) i localitz\xc3\xa0 nombroses estrelles variables. Tamb\xc3\xa9 contribu\xc3\xad a l'estudi dels asteroides, en especial (433) Eros i (475) Ocllo, dels quals va descriure l'\xc3\xb2rbita."